ORDE do 7 de maio de 2007 pola que se establecen as bases reguladoras do programa de subvencións ás unidades de apoio á actividade profesional no marco dos servizos de axuste persoal e social dos centros especiais de emprego, e se procede á súa convocatoria para o ano 2007.
CONSELLERÍA DE TRABALLO — III. OUTRAS DISPOSICIÓNS — 16/05/2007

No título VII da Lei 13/1982, do 7 de abril, de integración social das persoas con minusvalidez, establécese como finalidade primordial da política de emprego para os traballadores e traballadoras con discapacidade a súa integración no sistema ordinario de traballo ou, no seu defecto, a súa incorporación ao sistema produtivo mediante fórmulas especiais de traballo protexido, como son os centros especiais de emprego.
De acordo co número 1 do artigo 42 da Lei 13/1982, os centros especiais de emprego son aqueles cuxo obxectivo principal é realizar un traballo produtivo, participando regularmente nas operacións do mercado e tendo como finalidade asegurar un emprego remunerado e a prestación de servizos de axuste persoal e social que requiran os seus traballadores e as súas traballadoras con discapacidade; á vez que é un medio de integración do maior número de traballadores e traballadoras con discapacidade ao réxime de traballo normal.
Segundo o previsto no número 2 do artigo 42 da Lei 13/1982, entenderase por servizos de axuste persoal e social os de rehabilitación, terapéuticos, de integración social, cultural e deportivos que procuren ás persoas traballadoras con discapacidade do centro especial de emprego unha maior rehabilitación persoal e unha mellor adaptación da súa relación social.
Coa finalidade de mellorar o funcionamento dos servizos de axuste persoal e social dos centros especiais de emprego, apróbase o Real decreto 469/2006, do 21 de abril, polo que se regulan as unidades de apoio á actividade profesional no marco dos servizos de axuste persoal e social dos centros especiais de emprego.
Esta norma apróbase co obxectivo de proseguir no esforzo solidario en prol da plena integración das persoas con discapacidade, apóiase o papel dos servizos de axuste persoal e social nos centros especiais de emprego, contribuíndo a financiar custos laborais e da Seguridade Social das traballadoras e traballadores que os compoñen, os cales deberán realizar un traballo de intervención e orientación para facer fronte e superar as dificultades que aparecen no proceso de incorporación e permanencia nun posto de traballo das persoas afectadas polas discapacidades máis graves.
O Real decreto 469/2006, regula os contidos esenciais do programa, como son a definición do concepto das unidades de apoio á actividade profesional, as funcións que deben desenvolver e a súa composición, as persoas destinatarias finais do programa e o tipo e contía das subvencións, e posibilita ás comunidades autónomas, nos seus respectivos ámbitos de xestión, o seu desenvolvemento posterior mediante a regulación dos aspectos procedimentais e da adecuación ás súas peculiaridades organizativas.
Mediante o Decreto 289/1997, do 9 de outubro, esta comunidade autónoma asumiu as funcións e servizos transferidos pola Administración do Estado relativos á xestión realizada polo Instituto Nacional de Emprego (Inem) no ámbito do traballo, o emprego e a formación. Segundo o disposto no Decreto 536/2005, do 6 de outubro, polo que se establece a estrutura orgánica da Consellería de Traballo, correspóndelle a esta o exercicio das anteriores competencias e funcións, entre outras materias, no relativo ás políticas activas de emprego.
Consonte o anterior, correspóndelle a esta consellería a regulación específica, a convocatoria, a xestión e o control das subvencións ás unidades de apoio á actividade profesional no marco dos servizos de axuste persoal e social dos centros especiais de emprego, segundo a disposición adicional terceira do Real decreto 469/2006, do 21 de abril, polo que se regulan as unidades de apoio á actividade profesional no marco dos servizos de axuste persoal e social dos centros especiais de emprego.
O acceso ao emprego é un elemento decisivo para a integración das persoas con discapacidade na economía e na sociedade nun sentido amplo. A Consellería de Traballo, en concordancia co desenvolvemento doutras medidas no ámbito social e na execución das políticas activas de emprego, establece accións específicas para a inserción deste colectivo, que teñen por obxecto a mellora da súa empregabilidade e, coordinadamente, o establecemento de medidas para a súa inserción normalizada no mercado de traballo. Estas medidas, que teñen por obxecto establecer incentivos para a creación de emprego das persoas con discapacidade, están agrupadas no marco normativo constituído pola orde da Consellería de Traballo do 6 de marzo de 2007, pola que se establecen as bases reguladoras dos programas para a promoción da integración laboral das persoas con discapacidade (DOG nº 54, do 16 de marzo).
Mediante o programa regulado nesta orde mellórase o programa de integración laboral das persoas con discapacidade nos centros especiais de emprego, nos que os servizos de axuste persoal e social poden resultar un instrumento moi útil, sobre todo se orientan as súas funcións, sen descoidar os aspectos culturais, físicos ou de rehabilitación, cara a un axuste laboral que permita facer fronte e superar as barreiras, obstáculos ou dificultades que as traballadoras e traballadores con discapacidade teñen no proceso de incorporación plena a un posto de traballo, así como na permanencia e progresión neste, e en particular para traballadoras e traballadores con especiais dificultades para o acceso ao mercado ordinario de traballo.
Dadas as características e tipoloxía dos centros especiais de emprego na Comunidade Autónoma de Galicia nesta orde duplícanse as contías das subvencións establecidas na normativa estatal, coa finalidade de favorecer a constitución de unidades de apoio á actividade profesional naqueles centros que conten con persoas con discapacidade grave no seu cadro de persoal, facendo un tratamento especial aos centros especiais de emprego de pequena dimensión que teñen maiores dificultades para o financiamento dos custos do persoal profesional destas unidades. Este incremento de subvención financiarase con cargo a créditos de fondos propios da Comunidade Autónoma de Galicia.
As bases reguladoras e a convocatoria deste programa axústanse ao disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, na súa redacción dada pola Lei 14/2004, do 29 de decembro, de medidas tributarias e de réxime administrativo, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e, no que resulte de aplicación, a Lei 38/2003, do 17 de novembro, xeral de subvencións e o seu Regulamento de desenvolvemento, aprobado polo Real decreto 887/2006, de 21 de xullo.
Por todo o exposto, no desenvolvemento da planificación presentada ante o Comité Autonómico de Emprego, na súa reunión do día 21 de novembro de 2006, consultado o Consello Galego de Relacións Laborais, e no exercicio das facultades que me confire o artigo 34 da Lei 1/1983, do 22 de febreiro, modificada pola Lei 2/2007, do 28 de marzo, reguladora da Xunta e da súa Presidencia,
DISPOÑO:
Capítulo I
Finalidade, ámbito e principios de xestión
Artigo 1º.-Finalidade.
1. Coa finalidade de promover a integración laboral das persoas con discapacidade grave na Comunidade Autónoma de Galicia, esta orde ten por obxecto fixar as bases reguladoras e a convocatoria en réxime de concorrencia competitiva para o ano 2007 do programa de subvencións ás unidades de apoio á actividade profesional, no marco dos servizos de axuste persoal e social dos centros especiais de emprego, previstos no artigo 42 da Lei 13/1982, do 7 de abril, de integración social das persoas con minusvalidez, como instrumentos de modernización dos ditos servizos de axuste.
2. A xestión destes programas realizarase de acordo cos seguintes principios:
a) Publicidade, concorrencia, obxectividade, transparencia, igualdade e non discriminación.
b) Eficacia no cumprimento cos obxectivos fixados.
c) Eficiencia na asignación dos recursos públicos.
Artigo 2º.-Normativa aplicable.
As solicitudes, tramitación e concesión destas subvencións axustaranse ao disposto no texto refundido da Lei de réxime financeiro e orzamentario de Galicia, na Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, na Lei 38/2003, do 17 de novembro, xeral de subvencións e o seu Regulamento de desenvolvemento, aprobado polo Real decreto 887/2006, de 21 de xullo, no Real decreto 469/2006, do 21 de abril, polo que se regulan as unidades de apoio á actividade profesional no marco dos servizos de axuste persoal e social dos centros especiais de emprego, e nesta orde.
Artigo 3º.-Concepto de unidade de apoio á actividade profesional.
Enténdese por unidades de apoio á actividade profesional os equipos multiprofesionais enmarcados dentro dos servizos de axuste persoal e social dos centros especiais de emprego, que mediante o desenvolvemento das funcións e cometidos previstos no artigo 4º desta orde, permiten axudar a superar as barreiras, obstáculos ou dificultades que as persoas traballadoras con discapacidade dos ditos centros teñen no proceso de incorporación a un posto de traballo, así como a permanencia e progresión neste.
Artigo 4º.-Funcións das unidades de apoio á actividade profesional.
O persoal integrado nas unidades de apoio á actividade profesional definidas no artigo anterior desenvolverá as seguintes funcións:
a) Detectar e determinar, logo de valoración de capacidades da persoa e análise do posto de traballo, as necesidades de apoio para que a persoa traballadora con discapacidade poida desenvolver a súa actividade profesional.
b) Establecer as relacións precisas co contorno familiar e social das persoas traballadoras con discapacidade, para que este sexa un instrumento de apoio e estímulo ao traballador ou traballadora na incorporación a un posto de traballo e á estabilidade neste.
c) Desenvolver cantos programas de formación sexan necesarios para a adaptación da persoa traballadora ao posto de traballo así como ás novas tecnoloxías e procesos produtivos.
d) Establecer apoios individualizados para cada traballadora ou traballador e posto de traballo.
e) Favorecer e potenciar a autonomía e independencia das persoas traballadoras con discapacidade, principalmente, no seu posto de traballo.
f) Favorecer a integración de novas persoas traballadoras ao centro especial de emprego mediante o establecemento dos apoios adecuados para tal fin.
g) Asistir a persoa traballadora do centro especial de emprego no proceso de incorporación a enclaves laborais e ao mercado ordinario de traballo.
h) Detectar e intervir nos posibles procesos de deterioración evolutiva das persoas traballadoras con discapacidade co fin de evitar e atenuar os seus efectos.
Artigo 5º.-Persoal destinatario final.
1. O persoal destinatario final deste programa serán as traballadoras e traballadores con discapacidade dos centros especiais de emprego que se encontren nalgún dos supostos que se describen a continuación:
a) Persoas con parálise cerebral, persoas con enfermidade mental ou persoas con discapacidade intelectual, cun grao de minusvalidez recoñecido igual ou superior ao 33 %.
b) Persoas con discapacidade física ou sensorial cun grao de minusvalidez recoñecido igual ou superior ao 65 %.
2. As unidades de apoio á actividade profesional poderán prestar servizo tamén aos traballadores e traballadoras con discapacidade do centro especial de emprego que non inclúa o punto anterior, sempre e cando a dedicación a este persoal traballador non menoscabe a atención do persoal incluído no punto anterior.
Capítulo II
Subvencións ás unidades de apoio á actividade profesional
Artigo 6º.-Entidades beneficiarias das subvencións.
Poderán ser beneficiarios das subvencións que se regulan nesta orde os centros especiais de emprego que cumpran cos seguintes requisitos:
a) Figurar inscritos como tales no rexistro administrativo de centros especiais de emprego de Galicia, de acordo co disposto no Decreto 200/2005, do 7 de xullo, polo que se regula a autorización administrativa e a inscrición no Rexistro Administrativo de centros especiais de emprego de Galicia, e a súa organización e funcionamento.
b) Que formen parte do seu cadro de persoal traballadores e/ou traballadoras co tipo de discapacidade e grao de minusvalidez establecido no punto 1 do artigo 5º desta orde.
c) Cumprir cos requisitos que se establecen no artigo 13 da Lei 38/2003, do 17 de novembro, xeral de subvencións.
Artigo 7º.-Subvencións e contía destas.
1. As subvencións establecidas nesta orde destinaranse a financiar os custos salariais e da Seguridade Social derivados da contratación indefinida do persoal traballador das unidades de apoio á actividade profesional nos centros especiais de emprego, para o desenvolvemento das funcións descritas para estas no artigo 4º.
2. A contía das ditas subvencións establécese en 2.400 euros anuais por cada traballadora ou traballador co tipo de discapacidade e grao de minusvalidez indicados no punto 1 do artigo 5º con contrato por tempo indefinido ou mediante contrato temporal de duración igual ou superior a seis meses.
Non obstante, aqueles centros especiais de emprego que teñan no seu cadro de persoal 5 ou menos traballadoras e/ou traballadores con discapacidade que se encontren nos supostos indicados no punto 1 do artigo 5º desta orde, cun contrato indefinido e a xornada completa, poderán percibir unha subvención de ata o 50% dos custos da unidade de apoio á actividade profesional, segundo o previsto no punto 1 deste artigo.
A subvención de 2.400 euros reducirase proporcionalmente en función da duración dos contratos das persoas traballadoras con discapacidade a quen se refire o punto anterior así como en función da duración da xornada no suposto de que o contrato sexa a tempo parcial.
3. Estas subvencións concederanse por períodos anuais, logo de solicitude por parte do centro especial de emprego, e terase en conta para o cálculo da contía destas o número de traballadoras e traballadores con discapacidade que se encontren nos supostos indicados no punto 1 do artigo 5º e a composición da unidade de apoio á actividade profesional acreditados no momento da presentación da solicitude.
4. Serán subvencionables os gastos realizados no ano 2007. Non obstante, serán subvencionables os gastos realizados desde o 1 de outubro de 2006 para aqueles centros especiais de emprego que constituíran unha unidade de apoio á actividade profesional ou comezasen a desenvolver as súas funcións desde esa data.
No suposto de traballadores e traballadoras con discapacidade con contratos temporais de duración igual ou superior a seis meses, este período debe estar comprendido dentro do período subvencionable.
5. O importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, concedidos por outras administracións ou entes públicos ou privados, nacionais ou internacionais, supere os custos de salarios e Seguridade Social a que se refire o número 1 deste artigo.
Artigo 8º.-Composición das unidades de apoio á actividade profesional.
1. Os centros especiais de emprego que accedan a estas subvencións, deberán dispoñer de unidades de apoio á actividade profesional cuxa composición se establecerá de acordo cos módulos que se indican a continuación:
a) Ata 15 persoas traballadoras con discapacidade que se encontren nos supostos indicados no punto 1 do artigo 5º, 1 persoa profesional técnica de grao medio ou superior, ou con coñecementos e/ou experiencia equiparables, polo menos ao 20 % da súa xornada e 1 persoa encargada de apoio á produción a tempo completo, ou o número de persoas que corresponda proporcionalmente, se a contratación se realiza a tempo parcial.
b) De 16 a 30 persoas traballadoras, 1 persoa profesional técnica de grao medio ou superior, ou con coñecementos e/ou experiencia equiparables, polo menos ao 80 % da súa xornada, e 2 persoas encargadas de apoio á produción a tempo completo, ou o número de persoas que corresponda proporcionalmente se a contratación se realiza a tempo parcial.
c) De 31 a 45 persoas traballadoras, 2 persoas profesionais técnicas de grao medio ou superior, ou con coñecementos e/ou experiencia equiparables, unha delas a tempo completo e a outra polo menos ao 50% da súa xornada, e 3 persoas encargadas de apoio á produción a tempo completo, ou o número de persoas que corresponda proporcionalmente se a contratación se realiza a tempo parcial.
d) De 46 a 60 persoas traballadoras, 2 persoas profesionais técnicas de grao medio ou superior, ou con coñecementos e/ou experiencia equiparables, a tempo completo e 4 persoas encargadas de apoio á produción a tempo completo, ou o número de persoas que corresponda proporcionalmente se a contratación se realiza a tempo parcial.
e) De 61 a 75 persoas traballadoras, 3 persoas profesionais técnicas de grao medio ou superior, ou con coñecementos e/ou experiencia equiparables, dúas delas a tempo completo e a outra polo menos ao 50% da súa xornada, e 5 persoas encargadas de apoio á produción a tempo completo, ou o número de persoas que corresponda proporcionalmente se a contratación se realiza a tempo parcial.
f) Para máis de 75 persoas traballadoras, establecerase o cadro de persoal da unidade de apoio á actividade profesional proporcionalmente, segundo os criterios anteriormente expresados.
2. Cando o número de persoas traballadoras co tipo de discapacidade e grao de minusvalidez establecido no punto 1 do artigo 5º a que se dirixe o servizo non se corresponda cos topes de cada módulo, o tempo de dedicación do persoal das unidades de apoio á actividade profesional será proporcional ao número das ditas persoas traballadoras con discapacidade.
3. Cando por causas xustificadas se produzan vacantes do persoal que integra estas unidades, deberán ser cubertas co fin de manter a proporcionalidade establecida anteriormente.
Capítulo III
Normas comúns: competencia e procedemento
Artigo 9º.-Competencia.
A competencia para coñecer e resolver as solicitudes de subvencións previstas nesta orde, por delegación do conselleiro de Traballo, corresponderalle ao director xeral de Promoción do Emprego.
Artigo 10º.-Solicitudes e prazo.
1. As solicitudes de subvencións dirixiranse ao órgano competente para resolver, e presentaranse no rexistro da dirección xeral de Promoción do Emprego da Consellería de Traballo, ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. As solicitudes deberán presentarse no prazo dun mes, que comezará a partir do día seguinte ao da publicación desta orde no Diario Oficial de Galicia. No mesmo prazo deberán presentar a solicitude aqueles centros especiais de emprego que constituíran unha unidade de apoio á actividade profesional ou comezasen a desenvolver as súas funcións desde o 1 de outubro de 2006.
3. As solicitudes e os anexos deste programa están dispoñibles na páxina web da Consellería de Traballo: www.xunta.es/emprego.
4. A presentación da solicitude de subvención pola entidade interesada comportará a autorización de quen solicita para que o órgano concedente obteña de forma directa a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos, polo que queda liberada a entidade solicitante de achegar a correspondente certificación, segundo o establecido no artigo 43º da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007 (DOG nº 249, do 29 de decembro).
Non obstante, a entidade solicitante poderá denegar expresamente o consentimento, debendo achegar entón as devanditas certificacións.
5. Mediante a presentación da solicitude de subvención a entidade interesada presta expresamente o seu consentimento á Consellería de Traballo para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 (DOG nº 153, do 9 de agosto). Os dereitos de acceso, rectificación, cancelación e oposición de datos de carácter persoal poderán exercerse ante o CIXTEC como órgano responsable dos ficheiros, con domicilio na rúa Domingo Fontán, 9-15702 Santiago de Compostela, de conformidade coas prescricións da Lei orgánica 15/1999, do 13 de decembro, de protección de datos de carácter persoal.
6. Coa presentación da solicitude de subvención a entidade interesada autoriza expresamente á Consellería de Traballo para que de acordo co establecido nos números 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega, publique as subvencións concedidas ao abeiro desta orde no Diario Oficial de Galicia e na súa páxina web oficial, con expresión da entidade beneficiaria, a contía e a súa finalidade.
Artigo 11º.-Documentación.
As solicitudes deberán presentarse nos modelos normalizados que figuran como anexos numéricos a esta orde e deberán ir acompañadas, do orixinal ou copia compulsada, da documentación que se relaciona:
a) Se a persoa solicitante é persoa física, DNI e acreditación do NIF, e se é persoa xurídica, DNI e poder suficiente da persoa representante para actuar en nome da entidade e CIF da empresa.
b) Certificación da inscrición do centro especial de emprego.
c) Memoria que recolla a titularidade do centro, enderezos dos centros de traballo, actividades, cumprimento ou non dos seus obxectivos económicos e de axuste persoal e social, e as causas que as motivaron.
d) Certificación da relación nominal dos traballadores e traballadoras do cadro de persoal do centro especial de emprego, con indicación daquelas persoas traballadoras con discapacidade polas cales se solicita a subvención, a relación dos/as traballadores/as de axuste persoal e social que teña o centro e daquelas persoas traballadoras non discapacitadas, con indicación dos que realizan servizos e/ou ocupan postos que pola súa especificidade non pode realizalos o persoal con discapacidade (segundo o modelo do anexo III).
e) Documentación acreditativa do cadro de persoal de persoas traballadoras con discapacidade do centro especial de emprego: contrato de traballo e certificación de minusvalidez.
f) Memoria descritiva das funcións que se van desenvolver pola unidade de apoio á actividade profesional, segundo as recollidas no artigo 4º desta orde.
g) Documentación relativa á unidade de apoio á actividade profesional: certificación da relación nominal do persoal traballador que a compón, segundo o modelo anexo IV, e contratos de traballo e curriculum vitae suficientemente acreditado.
h) Orzamento de gastos relativos aos custos salariais e de Seguridade Social das persoas traballadoras con contrato indefinido das unidades de apoio á actividade profesional polas que se solicita a subvención, referido ao período subvencionable, xunto con copia das nóminas, e documento de transferencia bancaria que xustifique o pagamento destas, correspondentes ás mensualidades xa aboadas á data da solicitude.
i) Fotocopia compulsada dos documentos TC-1 e TC-2, correspondentes aos meses polos que se solicita a subvención xa ingresados, conforme as normas da Seguridade Social, na data da solicitude.
j) Documentación acreditativa, se é o caso, dos traballadores e traballadoras con discapacidade procedentes do Centro Especial de Emprego, con contratos indefinidos ou con contrato de traballo de, polo menos, seis meses, por empresas do mercado ordinario de traballo nos últimos dous anos.
k) Declaración comprensiva do conxunto de todas as solicitudes efectuadas ou concedidas, para o mesmo proxecto ou actividade, das administracións públicas competentes ou outros entes públicos, ou, de ser o caso, unha declaración de que non solicitou nin percibiu outras axudas ou subvencións (segundo o modelo do anexo V).
l) Ficha de solicitude de transferencia bancaria e certificación da entidade financeira acreditativa de que quen solicita é titular da conta (segundo o modelo do anexo VI).
m) Documentación acreditativa de que se encontraren ao día das súas obrigas tributarias -estatais e autonómicas- e coa Seguridade Social e de que non teñen pendente de pagamento ningunha outra débeda coa Administración da comunidade autónoma, unicamente no suposto de que quen solicita denegase expresamente a autorización ao órgano concedente para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
Artigo 12º.-Instrución, tramitación e procedemento de concesión.
1. Se a solicitude non estivese debidamente cuberta ou non se achegase a documentación exixida, as unidades administrativas encargadas da tramitación do expediente, de conformidade co disposto no artigo 71 da Lei 30/92, do 26 de novembro, de réxime xurídico das administracións públicas e do procedemento administrativo común requirirán á entidade interesada para que, nun prazo de 10 días, emende a falta ou presente os documentos preceptivos coa advertencia de que, se así non o fixese, se considerará por desistida da súa petición, logo de resolución, que deberá ser ditada nos termos previstos no artigo 42 da antedita lei.
2. O procedemento de concesión das subvencións recollidas nesta orde tramitarase en réxime de concorrencia competitiva, nos termos establecidos no artigo 78.8º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, na súa redacción dada pola Lei 14/2004, do 29 de decembro, de medidas tributarias e de réxime administrativo.
3. O órgano instrutor dos expedientes será o Servizo de Apoio a Emprendedores (persoas emprendedoras ?) da Subdirección Xeral de Apoio á Contratación e a Emprendedores (persoas emprendedoras?).
4. Tras a valoración e exame das solicitudes, os expedientes serán sometidos a informe do órgano colexiado previsto no artigo 78.8º do texto refundido da Lei de réxime financeiro e orzamentario de Galicia. Unha vez emitido o informe, o órgano instrutor dos expedientes formulará a proposta de concesión.
O órgano colexiado estará composto por:
Presidente: o subdirector xeral de Apoio á Contratación e a Emprendedores (persoas emprendedoras ?).
Vogais: o xefe de Servizo de Apoio a Emprendedores (persoas emprendedoras ?) e unha funcionaria ou funcionario do servizo que actuará como secretaria ou secretario.
5. A valoración das solicitudes presentadas efectuarase de acordo cos seguintes criterios:
a) Porcentaxe de traballadores e traballadoras con discapacidade con contrato indefinido respecto do total de traballadores e traballadoras con discapacidade do cadro de persoal do Centro Especial de Emprego.
b) Porcentaxe de traballadores e traballadoras co tipo de discapacidade e grao de minusvalidez descritos no artigo 5.1º desta orde, sobre o total de traballadores e traballadoras do Centro Especial de Emprego.
c) Porcentaxe de mulleres co tipo de discapacidade e grao de minusvalidez descritos no artigo 5.1º desta orde, sobre o total de traballadores e traballadoras co dito tipo de discapacidade e grao de minusvalidez do Centro Especial de Emprego.
d) Número de traballadores e traballadoras con discapacidade procedentes do Centro Especial de Emprego, con contrato indefinido ou con contrato de traballo de, polo menos, seis meses, por empresas do mercado ordinario de traballo nos últimos dous anos.
Estes criterios terán a mesma importancia, con independencia da orde en que figuran recollidos.
6. No obstante, non será necesario fixar unha orde de prelación entre as solicitudes presentadas que reúnan os requisitos establecidos, para o caso de que o crédito consignado nesta convocatoria fose suficiente atendendo ao número de solicitudes unha vez finalizado o prazo de presentación, conforme o previsto no artigo 55º do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
Artigo 13º.-Resolución e recursos.
1. Logo da fiscalización pola respectiva intervención da proposta emitida polo órgano instrutor, as resolucións serán ditadas polo director xeral de Promoción do Emprego, por delegación do conselleiro de Traballo, e deberán serlles notificadas ás entidades interesadas. As resolucións, concesorias ou denegatorias, deberán ser sempre motivadas.
2. O prazo para resolver e notificar a resolución será de tres meses que se computarán desde a data de entrada da solicitude no rexistro do órgano competente para a súa tramitación. Transcorrido o dito prazo sen que se ditase resolución expresa, entenderase desestimada a solicitude de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa, e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
4. Se da documentación presentada pola entidade beneficiaria quedase xustificada outra contía de subvención da inicialmente concedida, emitirase a correspondente resolución revogatoria ou complementaria.
Artigo 14º.-Pagamento e xustificación.
1. De non achegarse con anterioridade, o pagamento das axudas quedará condicionado á presentación do orixinal ou copia compulsada, no prazo, nos termos e na forma que se estableza na resolución de concesión, da documentación que se exixa de forma expresa nela, entre a cal deberá figurar a relacionada nos puntos seguintes:
a) Documentación xustificativa para acreditar o cumprimento da actividade para a que se concedeu a subvención.
b) Orzamento de gastos relativos aos custos salariais e de Seguridade Social do persoal traballador indefinido das unidades de apoio á actividade profesional polo que se concedeu a subvención, referido ao período polo que se solicita o pagamento parcial, xunto con copia das nóminas, e documento de transferencia bancaria que xustifique o pagamento destas.
c) Declaración complementaria do establecido no artigo 11º, letra j) desta orde, do conxunto das axudas solicitadas, tanto das aprobadas ou concedidas como das pendentes de resolución para o mesmo proxecto, das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións (segundo modelo anexo V).
2. As entidades beneficiarias deberán presentar a documentación xustificativa para o pagamento, sinalada no punto anterior, no prazo sinalado na resolución de concesión, ou de ser o caso, ata o 15 de decembro de 2007.
3. Poderán acordarse pagamentos parciais á conta da liquidación definitiva, a medida que a entidade beneficiaria xustifique os libramentos anteriores, ata unha porcentaxe non superior ao 80% da subvención concedida.
4. Non poderá realizarse en ningún caso o pagamento da subvención en canto a entidade beneficiaria non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
Capítulo IV
Obrigas e seguimento
Artigo 15º.-Obrigas das entidades beneficiarias.
Son obrigas das entidades beneficiarias das subvencións:
a) Estar ao día das súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
b) Realizar a actividade que fundamente a concesión da subvención.
c) Comunicar ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polas entidades beneficiarias e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
d) Manter os postos de traballo obxecto da subvención polo período subvencionable. Cando se produzan vacantes do persoal que integra as unidades de apoio á actividade profesional, deberán ser cubertas co fin de manter a proporcionalidade establecida no artigo 8º desta orde. A cobertura do novo posto terá que realizarse no prazo dun mes dende a data da baixa, feito que deberá ser comunicado pola entidade beneficiaria á dirección xeral de Promoción do Emprego da Consellería de Traballo, dentro dos quince días seguintes á substitución.
e) Manter, en cómputo de media do período subvencionable, no seu cadro de persoal o número de persoas con discapacidade, en función das que se concedeu a subvención, segundo o establecido no artigo 7.2º desta orde. No suposto de diminución deste número de persoas traballadoras con discapacidade, ou da duración dos contratos ou da súa xornada de traballo, procederá o reintegro parcial da subvención concedida.
f) Co fin de garantir o cumprimento das obrigas de mantemento do emprego e de xustificación das actividades desenvolvidas, o centro especial de emprego beneficiario deberá presentar a seguinte documentación, en orixinal ou fotocopia compulsada:
1. Memoria xustificativa do cumprimento dos obxectivos previstos pola unidade de apoio á actividade profesional no desenvolvemento das súas funcións, no prazo dos dous meses seguintes á finalización do período subvencionable.
2. Así mesmo, deberá achegar a seguinte documentación correspondente a cada trimestre natural do período subvencionado:
-Documentación acreditativa do cadro de persoal de persoas traballadoras con discapacidade do centro especial de emprego incluídas no punto 1 do artigo 5º: certificación da permanencia ou variacións deste persoal no período trimestral, mediante o modelo anexo III desta orde. Para o suposto de novas contratacións, contratos de traballo e certificacións de minusvalidez.
-Fotocopia compulsada dos documentos TC-1 e TC2.
g) Adoptar as medidas axeitadas de difusión para dar publicidade ao financiamento público das actuacións subvencionadas pola Consellería de Traballo.
h) O sometemento ás actuacións de control, comprobación e inspección que efectuará a Consellería de Traballo, ás de control financeiro que correspondan, se fose o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da administración do Estado ou da Unión Europea e achegar canta información lle sexa requirida no exercicio das actuacións anteriores.
i) Aqueloutras obrigas establecidas no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, conforme a redacción dada pola Lei 14/2004, do 29 de decembro, de medidas tributarias e de réxime administrativo.
Artigo 16º.-Modificación da resolución de concesión.
Toda alteración das condicións tidas en conta para a concesión das subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 17º.-Revogación e reintegro.
Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 18º.-Seguimento e control.
A Dirección Xeral de Promoción do Emprego poderá comprobar, en todo momento, a aplicación das subvencións concedidas para os fins programados. Para estes efectos as entidades beneficiarias deberán cumprir as obrigas de comprobación que se establezan nesta orde e na resolución de concesión.
Aos centros especiais de emprego que perciban as subvencións reguladas nesta orde seralles de aplicación, para os efectos de seguimento e control, o disposto no artigo 13 do Real decreto 2273/1985, do 4 de decembro, polo que se aproba o regulamento dos centros especiais de emprego, e deberán achegar a memoria anual conforme o previsto no artigo 8º do Decreto 200/2005, do 7 de xullo, polo que se regula a autorización administrativa e a inscrición no Rexistro Administrativo de centros especiais de emprego de Galicia, e a súa organización e funcionamento.
Disposicións adicionais
Primeira.-Sen prexuízo das facultades que teñan atribuídas outros órganos da administración do Estado ou da comunidade autónoma, a Consellería de Traballo levará a cabo funcións de control, así como de avaliación e seguimento do programa regulado nesta orde, tanto no seu aspecto cualitativo como cuantitativo.
Para realizar as ditas funcións poderanse utilizar cantos medios estean á disposición da Consellería de Traballo para comprobar o cumprimento dos requisitos exixidos nesta orde e demais normas vixentes que resulten de aplicación.
Segunda.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nesta orde, agás aquela que, de acordo co artigo 35. f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atope en poder da administración actuante.
Terceira.-Apróbase a delegación de atribucións do conselleiro de Traballo no director xeral de Promoción do Emprego, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polas entidades beneficiarias destas, respecto das resolucións concesorias, das que traen causas, ditadas por delegación do conselleiro.
Cuarta.-A comprobación da condición de persoas con discapacidade realizaraa directamente o órgano xestor das axudas, agás que fose recoñecida por outra administración, distinta da propia da Comunidade Autónoma de Galicia.
Non obstante, de acordo co disposto no artigo 1.2º da Lei 51/2003, do 2 de decembro, de igualdade de oportunidades, non-discriminación e accesibilidade universal das persoas con discapacidade, en todo caso consideraranse afectadas por unha minusvalidez igual ou superior ao 33 por cento as persoas pensionistas da Seguridade Social que teñan recoñecida unha pensión de incapacidade permanente no grao de total, absoluta ou grande invalidez e as persoas pensionistas de clases pasivas que teñan recoñecida unha pensión por xubilación ou de retiro por incapacidade permanente para o servizo ou inutilidade. Nestes supostos a acreditación do grao de minusvalidez realizarase conforme o previsto no Real decreto 1414/2006, do 1 de decembro, polo que se determina a consideración de persoa con discapacidade para os efectos da Lei 51/2003, do 2 de decembro, de oportunidades, non-discriminación e accesibilidade universal das persoas con discapacidade (BOE nº 300, do 16 de decembro).
Quinta.-A concesión das subvencións previstas nesta orde estará suxeita á existencia de crédito orzamentario.
O pagamento das subvencións reguladas nesta orde financiaranse con cargo aos créditos da aplicación orzamentaria que, mediante disposición complementaria, se determinen anualmente, logo da aprobación dos orzamentos xerais da comunidade autónoma para o exercicio correspondente.
Sexta.-En virtude do anterior, no exercicio económico 2007, as subvencións reguladas nesta orde, entre outras, financiaranse con cargo ás aplicacións orzamentarias 16.02.322C.470.1 código de proxecto 2003 00 451, cun crédito de 7.000.000 euros; 16.02.322C.470.2, código proxecto 2007 00 675, cun crédito de 4.142.691 euros; 16.02.322C.480.1, código proxecto 2007 00 682, cun crédito de 1.200.000 euros. Estas contías están recollidas na Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, e constitúen o importe global das aplicacións para o financiamento desta orde; da orde pola que se establecen as bases reguladoras do programa para o fomento das transformacións dos contratos de carácter temporal en indefinidos e se procede á súa convocatoria para o ano 2007, da orde pola que se establecen as bases reguladoras do programa para a promoción do emprego autónomo cofinanciado polo Fondo Social Europeo, e se procede á súa convocatoria para o
ano 2007, da orde pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (Iles) ou como iniciativas de emprego rural (Ier) cofinanciadas polo Fondo Social Europeo, e se procede á súa convocatoria para o ano 2007, da orde pola que se establecen as bases reguladoras dos programas para a promoción da integración laboral das persoas con discapacidade, cofinanciados polo Fondo Social Europeo e se procede á súa convocatoria para o ano 2007, e das demais ordes que establezan as bases das medidas de fomento do emprego, incentivos á contratación por conta allea e actuacións de apoio a persoas emprendedoras, autoemprego e economía social, incluídas nos programas orzamentarios 322C e 322Z.
Estes créditos poderán ser modificados como consecuencia da asignación ou da redistribución de fondos para o financiamento dos programas de fomento de emprego, coas limitacións que estableza a conferencia sectorial de asuntos laborais ou as disposicións aplicables ás axudas cofinanciadas polo Fondo Social Europeo.
Disposicións derradeiras
Primeira.-Facultase o director xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de maio de 2007.
Ricardo Jacinto Varela Sánchez
Conselleiro de Traballo
INSTITUTO GALEGO DE CONSUMO